Peltikate koostuu sinkitystä teräksestä. Teräs on erittäin kestävää materiaalia, mutta se tarvitsee pinnalleen suojan korroosiota vastaan, eli pinnoitteen. Tehtaalta tuleva pelti on joko maalattu tai muovipinnoitettu (tyypillistä 1980-90-luvun katoille). Jos pinnoitetta ei ole, teräs alkaa ruostua. Auringon UV-säteily, sadevesi ja talviset lumikuormat rasittavat pinnoitetta, ja ajan myötä se on uusittava, tai muuten iso kattoremontti on edessä.
Vesikatteessa on pellin lisäksi nauloja tai ruuveja, savupiippuja, läpivientejä, lumiesteitä, antenneja, kulkusiltoja, lapetikkaita sekä listoja harjalla ja reunoissa. Kaikki nämä voivat aiheuttaa vuotoriskin katossa. Useiden satojen neliöiden katto voi olla suurelta osin täysin kunnossa, mutta vesivahinko voi silti tapahtua uusissakin katoissa, jopa hyvinkin pienistä ongelmista johtuen, tyypillisesti läpivienteihin liittyen.